Up-445/05
Natisni
Opravilna št.:
Up-445/05
Datum odločitve:
31. 5. 2005
ECLI:
ECLI:SI:USRS:2005:Up.445.05
Akt:
Ustavna pritožba A. A. zoper sodbo Višjega sodišča v Mariboru št. I Kp 419/2004 z dne 16. 2. 2005 v zvezi s sodbo Okrajnega sodišča v Gornji Radgoni št. K 128/2003 z dne 6. 4. 2004
Izrek:
Ustavna pritožba A. A. zoper sodbo Višjega sodišča v Mariboru št. I Kp 419/2004 z dne 16. 2. 2005 v zvezi s sodbo Okrajnega sodišča v Gornji Radgoni št. K 128/2003 z dne 6. 4. 2004 se zavrže.
Evidenčni stavek:
Ker odvetnik, ki je vložil ustavno pritožbo, ni tisti, ki bi mu bila z izpodbijanim posamičnim aktom kršena človekova pravica ali temeljna svoboščina, je treba šteti, da je ustavno pritožbo vložila neupravičena oseba. Zato jo je Ustavno sodišče zavrglo.
Ustavno sodišče odvetnika ni pozvalo na predložitev ustreznega pooblastila, ker ni izpolnjena procesna predpostavka izčrpanosti pravnih sredstev (zoper pravnomočno obsodilno sodbo ni bila vložena zahteva za varstvo zakonitosti) in bi Ustavno sodišče že iz tega razloga zavrglo ustavno pritožbo.I
Geslo:
1.4.52.3 - Ustavno sodstvo - Postopek - Procesne predpostavke v postopku ustavne pritožbe - Upravičenost za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
11. 5. 2005
Vrsta odločitve:
sklep
Vrsta rešitve:
zavrženje
Dokument:
US24647
Up-445/05-5
31. 5. 2005
SKLEP
Ustavno sodišče je v postopku za preizkus ustavne pritožbe A. A., odvetnika na Ž., na seji senata dne 24. maja 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Višjega sodišča v Mariboru št. I Kp 419/2004 z dne 16. 2. 2005 v zvezi s sodbo Okrajnega sodišča v Gornji Radgoni št. K 128/2003 z dne 6. 4. 2004 se zavrže.
Obrazložitev
1. Odvetnik A. A. je dne 11. 5. 2005 v imenu B. B. s Z. Z. vložil ustavno pritožbo zoper sodni odločbi, navedeni v izreku. B. B. je bila s pravnomočno obsodilno sodbo spoznana za krivo kaznivega dejanja lahke telesne poškodbe po drugem v zvezi s prvim odstavkom 133. člena Kazenskega zakonika (Uradni list RS, št. 63/94 in nasl. – KZ).
2. Odvetnik A. A. ustavni pritožbi ni priložil posebnega pooblastila za zastopanje B. B. v postopku pred Ustavnim sodiščem, temveč le splošno pooblastilo. Ker sam ni tisti, ki bi mu bila z izpodbijanim posamičnim aktom kršena človekova pravica ali temeljna svoboščina, je treba šteti, da je ustavno pritožbo vložila neupravičena oseba. Zato jo je Ustavno sodišče zavrglo.
3. Ustavno sodišče odvetnika ni pozvalo na predložitev ustreznega pooblastila za zastopanje B. B. v postopku pred Ustavnim sodiščem, ker bi bila ustavna pritožba nedopustna tudi zaradi tega, ker niso izčrpana vsa pravna sredstva. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva. Zoper pravnomočno obsodilno sodbo se sme na podlagi prvega odstavka 420. člena Zakona o kazenskem postopku (Uradni list RS, št. 63/94 in nasl. – v nadaljevanju ZKP) vložiti zahteva za varstvo zakonitosti. Pritožnik pa v ustavni pritožbi ni izkazal, da je bilo pred vložitvijo ustavne pritožbe izčrpano navedeno izredno pravno sredstvo.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer
zanj namestnica predsednika senata
dr. Mirjam Škrk